b'\n_START_ARTICLE_\nAili Nurminen\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nPorilaisen vaatturin perheeseen syntynyt Nurminen kirjoitti ylioppilaaksi Porin tytt\xc3\xb6lyseosta vuonna 1918 ja opiskeli sen j\xc3\xa4lkeen Helsingin yliopistossa, josta valmistui filosofian kandidaatiksi vuonna 1927. My\xc3\xb6hemmin maisterin tutkinnon suorittanut Nurminen ty\xc3\xb6skenteli Ilmatieteellisell\xc3\xa4 keskuslaitoksella virkaatekev\xc3\xa4n\xc3\xa4 apulaisena, kunnes h\xc3\xa4net valittiin joulukuussa 1936 Malmin lentokent\xc3\xa4lle perustetun erityisen lentos\xc3\xa4\xc3\xa4aseman hoitajaksi lentometeorologin virkaan. Uutta lentos\xc3\xa4\xc3\xa4palvelua tarvittiin muun muassa Malmin lentokent\xc3\xa4n my\xc3\xb6t\xc3\xa4 alkaneen y\xc3\xb6lentotoiminnan vaatimia entist\xc3\xa4 tarkempia s\xc3\xa4\xc3\xa4ennustuksia varten._NEWLINE_Nurminen ryhtyi teht\xc3\xa4v\xc3\xa4ss\xc3\xa4\xc3\xa4n aktiivisesti kehitt\xc3\xa4m\xc3\xa4\xc3\xa4n vasta alkuvaiheessa ollutta suomalaista ilmailumeteorologiaa. H\xc3\xa4n oli jo aikaisemmin vuonna 1936 vieraillut opintomatkalla Ruotsissa ja Saksassa, joista saatuja oppeja Ilmatieteellisen keskuslaitoksen lis\xc3\xa4ksi h\xc3\xa4n sovelsi k\xc3\xa4yt\xc3\xa4nt\xc3\xb6\xc3\xb6n my\xc3\xb6s ilmavoimat. Saksasta Malmille hankittiin uudet havaintolaitteet, joiden k\xc3\xa4ytt\xc3\xa4j\xc3\xa4ksi Nurminen opetteli aikaisemmin t\xc3\xa4ysin miesten hallitsemassa maailmassa. Vuonna 1938 h\xc3\xa4nest\xc3\xa4 tuli Suomen ensimm\xc3\xa4inen p\xc3\xa4\xc3\xa4lentometeorologi. Nurmisen ansiosta Suomen lentos\xc3\xa4\xc3\xa4asemilla otettiin k\xc3\xa4ytt\xc3\xb6\xc3\xb6n kaukokirjoittimet jo vuonna 1939, Posti- ja lenn\xc3\xa4tinlaitos avasi oman kaukokirjoitinliikenteens\xc3\xa4 vasta sodan j\xc3\xa4lkeen 1946._NEWLINE_Talvisodan aikana Nurminen toimi Vaasan lentoaseman meteorologina ja jatkosodan aikana 1941\xe2\x80\x931942 Porin lentoasemalla, jossa tuolloin oli suuri saksalaisten tukikohta. Nurmista pidettiin niin taitavana, ett\xc3\xa4 esimerkiksi Tukholmasta otettiin huonolla s\xc3\xa4\xc3\xa4ll\xc3\xa4 h\xc3\xa4neen yhteytt\xc3\xa4 ja kysyttiin, voiko lentokoneet l\xc3\xa4hett\xc3\xa4\xc3\xa4 kohti Suomea. Nurmisen v\xc3\xa4it\xc3\xb6skirjan aiheena olivat Suomen sumuolot (\xe2\x80\x9dSome aspects of fog with special reference to South Finland\xe2\x80\x9d). V\xc3\xa4it\xc3\xb6skirjansa lis\xc3\xa4ksi Nurminen julkaisi yli 30 tieteellist\xc3\xa4 tutkimusta._NEWLINE_Vuonna 1959 Suomen liike- ja virkanaisten liitto valitsi h\xc3\xa4net vuoden naiseksi. Aili Nurminen kuoli 76-vuotiaana lomamatkalla Barcelonassa. H\xc3\xa4nen mukaansa on nimetty Suomen Kulttuurirahaston alainen rahasto, jonka teht\xc3\xa4v\xc3\xa4n\xc3\xa4 on tukea naistutkijoiden v\xc3\xa4it\xc3\xb6skirjaty\xc3\xb6t\xc3\xa4 fysiikan ja meteorologian aloilla.'